陈著
先兄至能远忌丙寅十一月十七日行都谢氏家寓
人生有兄弟，手足相扶持。
兄死我独生，我生独何为。
父母生我晚，我忆我儿痴。
兄出我挽袖，兄入我迎衣。
低头嗅我头，垂手牵手随。
指望我长成，口授书与诗。
嘉定癸未春，授笔题春词。
词云青春过，二十七年期。
谶谶语殊可怪，河鱼忽乘之。
缠绵日以革，医药穷所施。
我父解衣典，我母躬爨炊。
犹谓病有瘳，谁料终莫医。
家徒四壁立，正赖兄撑支。
进有功名望，退有菽水资。
胡然遽止此，门户将依谁。
风雨屋栋倾，江海亡楫维。
父母相持哭，二姊哭抚尸。
时我甫十岁，痛哭已深知。
我今五十三，梦见犹涕洟。
今日是何日，有感兄死时。
老泪滴复滴，往事那可思。
回首天地閒，阋墙何人斯。
我抱无兄恨，且为世道悲。
耿耿不成句，聊以示诸儿。